Χάρης Ρώμας

Ο Χάρης Ρώμας (καλλιτεχνικό ψευδώνυμο του Χαράλαμπου Ρασσιά, Πειραιάς, 23 Μαρτίου 1960) είναι Έλληνας κωμικός, ηθοποιός, σεναριογράφος, σκηνοθέτης και στιχουργός.

Είναι γνωστός και δημοφιλής για τις τηλεοπτικές σειρές Οι Μεν Και Οι Δεν, Κωνσταντίνου και Ελένης και Το καφέ της Χαράς που γνώρισαν τεράστια διαχρονική επιτυχία και συνεχίζουν να προβάλλονται ακόμα και σήμερα σε επανάληψη, δεκαετίες μετά την αρχική προβολή τους. 

 Βιογραφία 
Γεννήθηκε ως Χαράλαμπος Ρασσιάς τον Μάρτιο του 1960 στον Πειραιά. Έζησε εκεί μέχρι την ηλικία των 6 ετών, όταν και μετακόμισε οικογενειακώς στην Αθήνα.

Αποφοίτησε από τη σχολή Μωραΐτη και κατόπιν εισήχθη στην Ιατρική Σχολή του Εθνικού και Καποδιστριακού Πανεπιστημίου Αθηνών, από την οποία και αποφοίτησε, λαμβάνοντας πτυχίο Ιατρικής το 1992.

Σε ηλικία 25 ετών παντρεύτηκε μία συμφοιτήτριά του και ο γάμος τους διήρκεσε 2 χρόνια.Χάρης Ρώμας: Ο γάμος στα 25 και η δυσάρεστη συνάντηση με την πρώην σύζυγο του! Αντί για γιατρός, επέλεξε να γίνει ηθοποιός και σπούδασε υποκριτική τέχνη αρχικά στη Δραματική Σχολή Κατσέλη και στην Ανωτέρα Δραματική Σχολή του Θεάτρου Τέχνης «Κάρολος Κουν». H απόφαση αυτή δεν άρεσε στους γονείς του και ιδίως στον πατέρα του, ο οποίος σταμάτησε να του μιλάει και του απαγόρευσε να εμφανιστεί στο θέατρο με το επίθετό του (Ρασσιάς). Έτσι, ο Χάρης Ρώμας έγινε γνωστός με το επώνυμο της μητέρας του (Ρώμα). Με τον πατέρα του συμφιλιώθηκε λίγο πριν τον θάνατό του.

Από το 1991 και έπειτα, διαμένει μόνιμα στο Χαλάνδρι.

 Πολιτική 
Στις αυτοδιοικητικές εκλογές του 2019 ήταν υποψήφιος περιφερειακός σύμβουλος Αττικής στον Κεντρικό Τομέα Αθηνών με την παράταξη «Νέα Αρχή για την Αττική» του Γιώργου Πατούλη, με την οποία και εξελέγη, λαμβάνοντας 7.837 σταυρούς προτίμησης.

Αρχικά ορίστηκε από τον Περιφερειάρχη Αττικής Γιώργο Πατούλη, ως εντεταλμένος περιφερειακός σύμβουλος θεατρικών, πολιτιστικών και μουσικών εκδηλώσεων, και κατόπιν ως τομεάρχης Πολιτισμού. Το 2021 ορίστηκε ως Αντιπεριφερειάρχης Πολιτισμού και Αθλητισμού της Περιφέρειας Αττικής, θέση στην οποία παρέμεινε έως το 2023.

Είχε κατέλθει ως ανεξάρτητος υποψήφιος δήμαρχος Χαλανδρίου στις αυτοδιοικητικές εκλογές του 2023 όπου κατέλαβε την τρίτη θέση και ποσοστό 14,91%. Είναι επικεφαλής και δημοτικός σύμβουλος της δημοτικής παράταξης «Χαλάνδρι στο Φως». Από τον Μάιο του 2024 είναι αντιπρόεδρος Πολιτισμού και Νεολαίας της Κεντρικής Ένωσης Δήμων Ελλάδος (ΚΕΔΕ).

 Καριέρα 
Το 1983, παράλληλα ως φοιτητής της Ιατρικής Σχολής Αθηνών, πραγματοποίησε επιτυχημένη ακρόαση στον Μάνο Χατζιδάκι και έπαιξε σε πρωταγωνιστικό ρόλο. Στη συνέχεια, προσελήφθη στο Εθνικό Θέατρο. Ως ηθοποιός στο θέατρο πρωταγωνίστησε σε πολλά είδη στην Ελλάδα και το εξωτερικό, μεταξύ άλλων στο Αρχαίο θέατρο Επιδαύρου, το Ηρώδειο θέατρο και στο Κάρνεγκι Χολ της Νέας Υόρκης.

Είναι σεναριογράφος και πρωταγωνιστής σε σημαντικές τηλεοπτικές επιτυχίες της ελληνικής τηλεόρασης, όπως το Μάμα Μία (1991), Οι Μεν και οι Δεν (1993–1996), Ο κακός βεζύρης (1997–1998), Κωνσταντίνου και Ελένης (1998–2000), Λίφτινγκ (2000–2002), Το καφέ της Χαράς (2003–2006, 2019–2021), Δεληγιάννειον Παρθεναγωγείον (2007–2008) και Doctor Ρούλης (2009). Παράλληλα, έχει πρωταγωνιστήσει σε θεατρικές παραστάσεις στην Ελλάδα και στο εξωτερικό, στον ελληνικό κινηματογράφο, καθώς επίσης είναι και στιχουργός σε soundtracks, όπως Το καφέ του έρωτα.

 Παραπομπές 

 Εξωτερικοί σύνδεσμοι 
 Χάρης Ρώμας στο imdb
 Χάρης Ρώμας: Συνέντευξη με τον ηθοποιό για την πολιτική, το «Καφέ της Χαράς», την τηλεοπτική του καριέρα, την τέχνη και τις θεατρικές παραστάσεις.| Athens Voice

Κατηγορία:Έλληνες σκηνοθέτες
Κατηγορία:Έλληνες σεναριογράφοι
Κατηγορία:Έλληνες στιχουργοί
Κατηγορία:Έλληνες κωμικοί
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί τηλεόρασης
Κατηγορία:Έλληνες αντιπεριφερειάρχες
Κατηγορία:Περιφερειακοί Σύμβουλοι ανά την Ελλάδα
Κατηγορία:Απόφοιτοι της Ιατρικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες θεατρικοί επιχειρηματίες
Κατηγορία:Έλληνες πολιτικοί του 21ου αιώνα
Κατηγορία:Απόφοιτοι της Δραματικής Σχολής Θεάτρου Τέχνης Καρόλου Κουν